NASDAQ เริ่มหมดเสน่ห์ ในช่วงเศรษฐกิจชะลอตัว
NASDAQ เป็นตลาดหุ้นแห่งที่สองของสหรัฐ
22 ก.พ. 2559

โดย...จิรวัฒน์ สุภรณ์ไพบูลย์ 
NASDAQ เป็นตลาดหุ้นแห่งที่สองของสหรัฐ ซึ่งบริษัทที่จดทะเบียนในตลาดแห่งนี้ส่วนใหญ่เป็นบริษัทที่ประกอบธุรกิจในกลุ่มไอทีเป็นหลัก โดยมีบริษัทใหญ่ 5 อันดับแรก ได้แก่ แอปเปิ้ล ไมโครซอฟท์อเมซอน กูเกิล และเฟซบุ๊ก ซึ่งเป็นบริษัทไอทีระดับโลกที่คนไทยรู้จักเป็นอย่างดี
ผลตอบแทนจากการลงทุนในกลุ่มธุรกิจไอทีโดยอ้างอิงจากการเคลื่อนไหวของดัชนี NASDAQ ในช่วงหลังวิกฤตเศรษฐกิจสหรัฐ ซึ่งเริ่มคำนวณจากช่วงต้นปี 2009 จนถึงปลายปี 2015 สูงถึง 213% หรือเฉลี่ยที่ประมาณ 17% ต่อปี
ผลตอบแทนดังกล่าวสอดคล้องกับลักษณะโดยธรรมชาติของหุ้นกลุ่มธุรกิจนี้ที่มักปรับตัวขึ้นหรือลงมากกว่าหุ้นในกลุ่มอุตสาหกรรมอื่นๆ ทั้งในช่วงตลาดขาขึ้นและขาลง ในช่วงภาวะเศรษฐกิจฟื้นตัว การลงทุนในบริษัทไอทีจึงเป็นทางเลือกที่ดีกว่าการลงทุนที่กระจายในหลากหลายอุตสาหกรรม (เช่น การลงทุนในหุ้นที่ประกอบเป็นดัชนี S&amp;P500)
ในทางกลับกัน ในภาวะเศรษฐกิจชะลอตัวลง หุ้นกลุ่มไอทีก็จะได้รับผลกระทบในเชิงลบมากกว่า โดยจะเห็นได้จากช่วงต้นปีที่ผ่านมา ที่นักลงทุนส่วนใหญ่เริ่มมีความกังวลกับภาวะเศรษฐกิจชะลอตัวของสหรัฐมากขึ้นและเทขายหุ้นออกมา ซึ่งหุ้นในกลุ่มไอทีได้กลายเป็นเป้าหมายหลัก และได้ฉุดให้ดัชนี NASDAQ ติดลบไปกว่า 13% แล้วภายในช่วงระยะเวลาแค่ 6 สัปดาห์เท่านั้น ในขณะที่ดัชนี S&amp;P500 ติดลบไปเพียง 8%
จากมุมมองของนักลงทุนส่วนใหญ่ที่เริ่มให้น้ำหนักกับการชะลอตัวลงของเศรษฐกิจสหรัฐในปีนี้ การลงทุนในบริษัทไอทีจึงอาจจะยังไม่เหมาะสมกับสถานการณ์ปัจจุบันมากนัก แต่ด้วยความเชื่อของหลายฝ่ายที่ว่าเศรษฐกิจสหรัฐ (แม้กำลังชะลอตัวลง) จะยังคงเป็นเศรษฐกิจที่จะฟื้นตัวได้ดีที่สุดเมื่อเปรียบเทียบกับประเทศพัฒนาอื่นๆ จากพื้นฐานเศรษฐกิจที่ดูดีกว่าและธนาคารกลางสหรัฐมีความพร้อมมากกว่าในการกระตุ้นเศรษฐกิจเพิ่มเติม จึงทำให้นักลงทุนยังคงควรแบ่งพอร์ตการลงทุนส่วนหนึ่งลงทุนในหุ้นสหรัฐต่อไป
อย่างไรก็ตาม ควรมีการกระจายลงทุนในหลายกลุ่มธุรกิจมากกว่ากระจุกการลงทุนเพียงแค่ในกลุ่มไอทีเท่านั้น เพื่อให้สามารถรับมือกับภาวะเศรษฐกิจชะลอตัว และความผันผวนในตลาดหุ้นที่คาดว่าจะเพิ่มมากขึ้นในปี 2016 นี้